উত্তর প্রদেশে বিপুল জয়, ওড়িশায় পঞ্চায়েত নির্বাচনে সাফল্যের পরে এবার দিল্লির পুরভোট। নরেন্দ্র মোদী-অমিত শাহ জুটির জয়যাত্রা অব্যাহত। দিল্লির তিনটি পুরসভার নির্বাচনেই একপেশে জয় পেল বিজেপি। ২০১৫ সালে দিল্লিতে মমতার ‘বন্ধু’ অরবিন্দ কেজরীবালের আপ-ঝড় দেখা গিয়েছিল। সেই হাওয়া উবে গিয়ে রাজধানীতে আবারও গেরুয়া ঝড় দেখা গেল। প্রত্যাশিত ভাবেই এই নির্বাচনেও বিজেপি-র জয়যাত্রার সামনে কার্যত কোনও প্রতিরোধই গড়ে তুলতে পারেনি কংগ্রেস।
দিল্লির তিনটি পুরনিগমে ক্ষমতা দখলের হ্যাটট্রিক করে ফেলল বিজেপি। উত্তর দিল্লি পুরনিগমের ১০৪টি আসনের মধ্যে ৬৫টি জয়ী হয়েছে বিজেপি। আপ দখল করেছে ১৯টি আসন। কংগ্রেসের দখলে এসেছে ১৪টি আসন। অন্যান্যরা পেয়েছে ৫টি।
দক্ষিণ দিল্লি পুরনিগমে ১০৪টি আসনের মধ্যে বিজেপি দখল করেছে ৬৯টি আসন। আপ পেয়েছে ১৬টি, কংগ্রেস জিতেছে ১৩টি আসনে। এখানে ৬টি আসনে অন্যান্যরা জয়ী হয়েছে।

গ্রাফিক্স— বিশ্বজিৎ দাস
পূর্ব দিল্লিতেও ৬৪টি আসনের মধ্যে বিজেপি একাই জিতেছে ৪১টি আসনে। আপ এবং কংগ্রেস যথাক্রমে ১১ এবং ৬টি আসনে জিতেছে। ৫টি আসনে জয়ী হয়েছে অন্যান্যরা।
তিনটি পুরনিগমেই কংগ্রেস তৃতীয় স্থান পেয়েছে। উত্তর প্রদেশে বিজেপি-র একতরফা জয়ের পরে ইভিএম-এ কারচুপির অভিযোগ তুলেছিলেন বিএসপি নেত্রী মায়াবতী। পুরভোটে হেরে এ দিন একই অভিযোগ করেছেন আপ প্রধান এবং দিল্লির মুখ্যমন্ত্রী অরবিন্দ কেজরিবাল।
তবে উত্তরপ্রদেশের পরেই রাজধানীর পুরনিগমগুলির নির্বাচনে জয়ের পরে স্বাভাবিকভাবেই উল্লসিত গেরুয়া শিবির। দিল্লির পুর-নির্বাচনের পুরো খবর নেওয়ার পরেই কলকাতায় বিজেপি জাতীয় সভাপতি অমিত শাহ পোর্ট ট্রাস্টের গেস্ট হাউস থেকে বেরিয়ে প্রেস ক্লাবে সাংবাদিক সম্মেলন করতে আসেন প্রায় আধ ঘণ্টা দেরি করে।